《次韵答孙平叔感春之作》
宋代·舒岳祥

从教凿石置官场，不怕沧溟地脉伤。
薜荔斸开山鬼泣，莓苔迸出水精凉。
东周以后一春梦，西晋于今几夕阳。
自有青天开豁处，高秋买棹泛苍茫。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。